Cargo, Antract, Riff, Puya, Feli, Irina Rimes şi Vescan se numără printre capetele de afiş ale AlbaFest, eveniment organizat în aer liber, cu acces gratuit, de Primăria Alba Iulia, în perioada 31 mai - 2 iunie.
"Marcă înregistrată a municipalităţii din Alba Iulia şi unul dintre evenimentele muzicale cele mai importante din Transilvania, AlbaFest revine în Piaţa Cetăţii Alba Carolina pentru încă o episod epic. AlbaFest 2024 va începe primăvara şi se va încheia... vara", a precizat un comunicat de presă transmis AGERPRES.
"Următoarele două seri, pe 1 şi 2 iunie, sunt rezervate hiturilor de top şi artiştilor care fac topurile să existe şi boxele să "explodeze". Irina Rimes, Puya, Raluka, Feli, Alexia&The Urs, Fly Project, EMAA, Florian Rus, Adi Istrate&Eva Timuş, Misha Miller, Vescan şi Mira sunt capetele de afiş şi garanţiile de super-show-uri, anul acesta, la AlbaFest", precizează organizatorii.
Cei mici vor avea, de 1 iunie, o zonă dedicată exclusiv lor, amenajată pe esplanada din faţa Traseului celor trei fortificaţii.
Gastronomia va fi, la rândul său, reprezentată şi promovată în zona şanţurilor de Vest ale Cetăţii Alba Carolina.
În finalul AlbaFest va fi, potrivit organizatorilor, un "spectacol grandios, dar de data aceasta pe... cer".
"Nu mă îndoiesc nicio clipă că şi în acest an vom vedea la AlbaFest oameni veniţi din toată ţara, pentru că sunt greu de găsit show-uri de asemenea calibru care să fi fost şi să fie, în continuare, cu acces complet liber pentru public," a afirmat primarul municipiului Alba Iulia, Gabriel Pleşa.
La rândul său, managerul Centrului Cultural Palatul Principilor Alba Iulia, Robert Roman, a menţionat că "AlbaFest e opener-ul neoficial pentru sezonul festivalurilor din vara asta în România, care se vor întâmpla abia pe la mijlocul verii".